Stekkjarstaur heimsótti börnin í Kulusuk Ljósmynd / Aðsend Stekkjarstaur lagði leið sína út fyrir landsteinana í dag og heimsótti Kulusuk á Grænlandi á vegum Kalak , Hróksins og Air Iceland Connect . Mætti hann klyfjaður gjöfum frá íslenskum velunnurum , jólanammi frá Góu og með spjaldtölvur frá Heiðbjörtu Ingvarsdóttur , Grænlandsfara Hróksins og stjórnarkonu í Kalak , til allra elstu nemendanna . Ljósmynd / Aðsend „ Stekkjarstaur var vel fagnað á flugvellinum í Kulusuk og flest börnin í bænum töldu ekki eftir sér að keifa gegnum snjóinn , þennan rúmlega hálftíma sem spássitúr úr þorpinu tekur að labba á völlinn . Flugfólkið frá Air Iceland Connect , þau Frímann Svavarsson og Ingibjörg Matthíasdóttir , hjálpuðu Stekkjarstaur við bráðskemmtilega athöfn á flugvellinum , þar sem gleðin og vináttan voru í fyrirrúmi , “ segir í fréttatilkynningu . Ljósmynd / Aðsend Enn fremur segir að þetta hafi verið níunda og síðasta ferð liðsmanna Hróksins og Kalak til Grænlands á þessu ári og að umsvifin hafi aldrei verið meiri . Að auki hafi félögin sent mikið af vönduðum fatnaði , skóm og öðrum gjöfum til þessara næstu nágranna Íslands . „ Árið 2020 er langt komið á teikniborðum íslenskra Grænlandsvina , og áfram verður haldið á fullri ferð að styrkja tengsl landanna og skapa ánægjustundir fyrir börn og fullorðna . “